b"\n_START_ARTICLE_\nSant Pere de Vallferosa\n_START_SECTION_\nSituaci\xc3\xb3\n_START_PARAGRAPH_\nL'esgl\xc3\xa9sia es troba al costat de la Torre de Vallferosa, al marge dret i a uns 50 metres per sobre del Barranc dels Quadros, tributari de la riera de Llanera. Al km. 9 de la carretera LV-3005a (de Tor\xc3\xa0 a Solsona) (41\xc2\xb0\xc2\xa051\xe2\x80\xb2\xc2\xa054\xe2\x80\xb3\xc2\xa0N, 1\xc2\xb0\xc2\xa026\xe2\x80\xb2\xc2\xa04\xe2\x80\xb3\xc2\xa0E) baixa, cap a llevant, la pista que hi mena en 1,3\xc2\xa0km. Est\xc3\xa0 barrada al pas de vehicles, pel que cal anar-hi a peu.\n_START_SECTION_\nArquitectura\n_START_PARAGRAPH_\nEsgl\xc3\xa9sia de nau \xc3\xbanica amb capelles laterals de planta rectangular. A l'angle NO de la fa\xc3\xa7ana s'aixeca la torre de campanar, que presenta una planta quadangular de dos trams amb les arestes retallades i una balustrada de pedra. En cadascuna de les cares de la torre de campanar s'obra una llarga finestra d'arc de mig punt. La porta d'acc\xc3\xa9s al temple t\xc3\xa9 un entaulament amb un front\xc3\xb3 triangular partit. Al centre d'aquest apareix una forn\xc3\xadcula on hi havia una imatge de Sant Pere, actualment desapareguda. Damunt de la porta d'ingr\xc3\xa9s a l'esgl\xc3\xa9sia hi ha una gran rosassa que il\xc2\xb7luminava l'interior del temple. La coberta de l'esgl\xc3\xa9sia ha desaparegut, aix\xc3\xad que nom\xc3\xa9s conservem els murs perimetrals i els arcs torals que sustentaven la volta. S'entreveuen altres estances de l'esgl\xc3\xa9sia, com per exemple la sagristia al SE o l'escala amb la que s'accedia al cor al SO. La vegetaci\xc3\xb3, la terra i la runa han cobert pr\xc3\xa0cticament tota la superf\xc3\xadcie del paviment, per la qual cosa no \xc3\xa9s molt recomanable entrar-hi."